ΕΝΔΙΑΜΕΣΗ ΕΚΘΕΣΗ ΓΙΑ ΘΕΜΑΤΑ ΘΕΩΡΗΣΕΩΝ ΕΙΣΟΔΟΥ (ΡΟΥΜΑΝΙΑ)

(υποβληθείσα από την Επιτροπή)

Την 1η Δεκεμβρίου 2000, το Συμβούλιο Δικαιοσύνης και Εσωτερικών Υποθέσεων κατέληξε σε πολιτική συμφωνία επί της πρότασης της Επιτροπής σχετικά με την έκδοση κανονισμού του Συμβουλίου για τον καθορισμό του καταλόγου των τρίτων χωρών, οι υπήκοοι των οποίων υπόκεινται στην υποχρέωση θεώρησης για τη διέλευση των εξωτερικών συνόρων, και του καταλόγου των χωρών, οι υπήκοοι των οποίων απαλλάσσονται από την υποχρέωση αυτή. Σύμφωνα με τη συμφωνία αυτή, η Ρουμανία θα βρίσκεται στον κατάλογο των χωρών οι υπήκοοι των οποίων απαλλάσσονται της υποχρέωσης θεωρήσεως. Πάντως, η απαλλαγή αυτή θα αρχίσει να ισχύει μόλις το Συμβούλιο λάβει αργότερα σχετική απόφαση με βάση έκθεση που θα του υποβληθεί από την Επιτροπή.

Το Συμβούλιο κάλεσε την Επιτροπή να του υποβάλει έως τις 30 Ιουνίου 2001 έκθεση σχετικά με το ποιες δεσμεύσεις έχει αναλάβει η Ρουμανία για την αντιμετώπιση της παράνομης μετανάστευσης και διαμονής, συμπεριλαμβανομένου του επαναπατρισμού ατόμων από τη Ρουμανία τα οποία διαμένουν παρανόμως σε κράτη μέλη της Ευρωπαϊκής Ένωσης. Η έκθεση αυτή θα πρέπει να συνοδεύεται από οιεσδήποτε χρήσιμες συστάσεις. Ωστόσο, προκειμένου να σχηματισθεί μια άποψη σχετικά με τις εν λόγω δεσμεύσεις το συντομότερο δυνατόν, το Συμβούλιο ζήτησε από την Επιτροπή να του υποβάλει μια πρώτη έκθεση πριν από τις 30 Ιανουαρίου 2001.

Η παρούσα πρώτη ενδιάμεση έκθεση επικεντρώνεται στα ακόλουθα θέματα:

- Συνοριακοί έλεγχοι

- Πολιτική θεωρήσεων

- Ασφάλεια ταξιδιωτικών εγγράφων

- Συμφωνίες επανεισδοχής.

Βασίζεται σε πληροφορίες που συγκέντρωσε η Επιτροπή στο προενταξιακό πλαίσιο και ιδίως στις παρατηρήσεις που διατύπωσε η Ρουμανία στις 15 Ιανουαρίου 2001, ανταποκρινόμενη σε σχετικό αίτημα που της υπεβλήθη από την Επιτροπή στις 18 Δεκεμβρίου 2000. Τα έγγραφα που έχει λάβει η Επιτροπή από τη Ρουμανία είναι στη διάθεση των κρατών μελών.

1. Συνοριακός έλεγχος

1.1. Δημιουργία θεσμικών οργάνων

Το 1999, συνεστήθη μια ενοποιημένη Ρουμανική Αστυνομία Συνόρων με επί κεφαλής τη Γενική Επιθεώρηση της Αστυνομίας Συνόρων. Αντικατέστησε το Εθνικό Επιτελείο Συνοριακών Φυλάκων και τη Διεύθυνση Αστυνομίας Συνόρων, η δε δικαιοδοσία της καλύπτει το σύνολο των κρατικών συνόρων. Είναι επίσης το ανώτατο διοικητικό όργανο της Ακτοφυλακής. Το μέτρο αυτό συμπληρώθηκε με σχέδιο δράσης που καταρτίσθηκε στο επίπεδο της Γενικής Επιθεώρησης της Αστυνομίας Συνόρων και περιλαμβάνει μέτρα για τον εκσυγχρονισμό, την ανάπτυξη και τη λειτουργία του οργάνου αυτού κατά την περίοδο 2000-2004 και έως το 2008. Το σχέδιο δράσης περιέχει τα ακόλουθα κεφάλαια: νομοθετικός εκσυγχρονισμός, δημιουργία θεσμικών οργάνων, διαχείριση ανθρώπινων πόρων και υλικοτεχνική υποστήριξη. Ως συνέπεια των ανωτέρω, την 1η Ιουλίου 2000 άρχισε να ισχύει μια μεταρρύθμιση των περιφερειακών διοικήσεων της Αστυνομίας Συνόρων. Κατάργησε ένα επίπεδο λήψης αποφάσεων, δημιούργησε ένα ενιαίο επίπεδο περιφερειακών διοικήσεων και υλοποίησε μια ανακατανομή του προσωπικού προκειμένου αυτό να αφιερωθεί σε περισσότερο επιχειρησιακά καθήκοντα. Ένα μέρος της στρατηγικής ελέγχου των συνόρων συνίσταται στην ενδυνάμωση της επιχειρησιακής ικανότητας της Αστυνομίας Συνόρων μέσω της αγοράς σύγχρονου εξοπλισμού.

Στο νομοθετικό πεδίο, το 2000 συνετάχθησαν δύο νέα νομοσχέδια, το ένα σχετικά με τη διάρθρωση και τη λειτουργία της Ρουμανικής Αστυνομίας Συνόρων και το άλλο με διατάξεις για το καθεστώς των συνόρων του κράτους. Τα νομοσχέδια αυτά βρίσκονται στον πίνακα προτεραιοτήτων του νεοεκλεγμένου Κοινοβουλίου.

Η οργάνωση της Αστυνομίας Συνόρων σε επαγγελματική βάση είναι υπό εξέλιξη και η διαδικασία αντικατάστασης των κληρωτών από αστυνομικούς υπαξιωματικούς θα ολοκληρωθεί εντός του 2002. Ο συνολικός αριθμός του προσωπικού της Αστυνομίας Συνόρων ανέρχεται σήμερα σε 23.000 άτομα. Τις οργανωτικές μεταρρυθμίσεις θα ακολουθήσει ένα πρόγραμμα βελτιωμένης κατάρτισης του προσωπικού. Θα αναπτυχθούν νέες μεθοδολογίες κατάρτισης οι οποίες θα είναι προσαρμοσμένες στη νέα οργάνωση. Ένα σχέδιο συνεργασίας με κράτη μέλη, το οποίο θα αρχίσει να εφαρμόζεται κατά το πρώτο εξάμηνο του 2001, θα παρέχει συνδρομή με την ανάπτυξη εκπαιδευτικής στρατηγικής και τον εκσυγχρονισμό των εκπαιδευτικών μέσων. Στο πλαίσιο του σχεδίου αυτού, το προσωπικό θα εκπαιδευθεί σε θέματα όπως οι σύγχρονες μέθοδοι διοίκησης προσωπικού, η επεξεργασία και η συλλογή πληροφοριών σχετικών με τους συνοριακούς ελέγχους και οι σύγχρονες μέθοδοι ελέγχου των ταξιδιωτικών εγγράφων. Η συνέχιση των νέων εκπαιδευτικών μεθοδολογιών θα εξασφαλισθεί με την κατάρτιση ενός αριθμού εκπαιδευτών. Η πρόληψη και καταπολέμηση της διαφθοράς στη Αστυνομία Συνόρων είναι ένα άλλο σημαντικό θέμα με το οποίο ασχολούνται οι ρουμανικές αρχές. Σύμφωνα με τις διατάξεις του νεοεκθοθέντος νόμου για την πρόληψη και καταπολέμηση της διαφθοράς, λαμβάνονται κατάλληλα μέτρα όπως ένας νέος εσωτερικός κανονισμός, προληπτικοί και ad-hoc έλεγχοι που διενεργούνται σε όλες τις δομές της Αστυνομίας Συνόρων από ανώτατους υπαλλήλους ή από ειδικευμένες μονάδες του Υπουργείου Εσωτερικών, δημοσιοποίηση περιστατικών διαφθοράς, άμεση απόλυση από την Αστυνομία Συνόρων όλων των ατόμων που διαπράττουν πράξεις διαφθοράς ακολουθούμενη από δικαστική δίωξη των ατόμων αυτών. Στον τομέα της συνοριακής συνεργασίας, έχουν συναφθεί διμερείς συμφωνίες με γειτονικά κράτη με στόχο τη λήψη κοινών μέτρων για την καταπολέμηση της διαφθοράς στα σημεία διέλευσης των συνόρων.

1.2. Επενδυτικά προγράμματα και τεχνικός εξοπλισμός

Η τρέχουσα κατάσταση του τεχνικού εξοπλισμού που έχει σχέση με τους σκοπούς της παρούσας έκθεσης μπορεί να περιγραφεί ως εξής. Υπάρχει μία βάση δεδομένων με πληροφορίες για όλους τους τύπους ταξιδιωτικών εγγράφων, στην οποία καταχωρούνται όλα τα άτομα και μεταφορικά μέσα που ελέγχονται στα σύνορα. Η εν λόγω βάση δεδομένων είναι διαθέσιμη σε όλα τα σημεία διέλευσης των συνόρων και είναι επίσης εξοπλισμένη με συστήματα οπτικής ανάγνωσης. Προκηρύχθηκε διαγωνισμός για την αγορά εξοπλισμού αξίας 9,3 εκατ. EUR. Ο εξοπλισμός αυτός περιλαμβάνεται στα σχέδια Δικαιοσύνης και Εσωτερικών Υποθέσεων για το 1999 και το 2000, τα οποία χρηματοδοτήθηκαν βάσει των εθνικών προγραμμάτων της Ρουμανίας Phare (με ενίσχυση συνολικού ύψους 33 εκατ. EUR.). Κύριος στόχος των προγραμμάτων αυτών είναι η ενίσχυση των συνοριακών ελέγχων στα σύνορα με τη Μολδαβία και τη Νότια Ουκρανία. Το Υπουργείο Εσωτερικών γνωρίζει ότι απαιτούνται περαιτέρω επενδύσεις σε εξοπλισμό (για παράδειγμα, απαιτείται ο εξοπλισμός και άλλων σημείων διέλευσης των συνόρων με συσκευές φασματοσκόπησης για την ανίχνευση παραποιημένων εγγράφων). Η καθυστέρηση στην εφαρμογή των επενδυτικών προγραμμάτων και η έλλειψη εξοπλισμού οφείλονται στην ανεπάρκεια οικονομικών πόρων και στο χρόνο που απαιτείται για τη σύνταξη τεχνικών προδιαγραφών και τον καθορισμό των διαδικασιών, καθώς και για τη διενέργεια των διαγωνισμών και την ανάθεση των συμβάσεων.

1.3. Νομικές διατάξεις και στατιστικά στοιχεία σχετικά με τη διέλευση των συνόρων

Ο νόμος 56/1992 για τα κρατικά σύνορα της Ρουμανίας, όπως τροποποιήθηκε και συμπληρώθηκε από το νόμο 98/2000, περιέχει διατάξεις για τη νόμιμη και την παράνομη διέλευση των συνόρων. Η μη τήρηση των κανόνων ελέγχου των συνόρων και του καθεστώτος των κρατικών συνόρων μπορεί να τιμωρείται με ποινικές κυρώσεις (φυλάκιση) ή χρηματικά πρόστιμα, το ποσό των οποίων ορίζεται σε συνάρτηση με τη σοβαρότητα της παράβασης. Σύμφωνα με το άρθρο 6 του νόμου, "η νόμιμη διέλευση των κρατικών συνόρων της Ρουμανίας από άτομα, μεταφορικά μέσα, αγαθά ή άλλα εμπορεύματα πραγματοποιείται μέσω των σημείων διέλευσης των συνόρων, τα οποία είναι ανοικτά στη διεθνή κυκλοφορία. Η νόμιμη διέλευση των κρατικών συνόρων της Ρουμανίας μπορεί επίσης να γίνεται και από άλλους τόπους, σύμφωνα με τους όρους που καθορίζονται από συμφωνίες και συμβάσεις μεταξύ της Ρουμανίας και των γειτονικών χωρών((. Σύμφωνα με το άρθρο 69 του ίδιου νόμου, "η είσοδος ή έξοδος από τη χώρα με αθέμιτη διέλευση των συνόρων θεωρείται αδίκημα και τιμωρείται με ποινή φυλάκισης 3 μηνών έως 2 ετών((. Οι ίδιες ποινές επιβάλλονται τόσο στους Ρουμάνους όσο και στους αλλοδαπούς.

Σύμφωνα με την εργασιακή μεθοδολογία της Αστυνομίας Συνόρων, τα διαβατήρια αλλοδαπών και Ρουμάνων σφραγίζονται κατά την είσοδο και την έξοδο, και όλοι οι Ρουμάνοι και αλλοδαποί υπήκοοι που εισέρχονται στη χώρα ή εξέρχονται από αυτή καταχωρίζονται σε βάση δεδομένων. Στην περίπτωση των ατόμων που παραβιάζουν τους νομικούς κανόνες που διέπουν την είσοδο στη χώρα, η Ρουμανική Αστυνομία Συνόρων επιθέτει στα διαβατήρια ειδική σφραγίδα, αρνούμενη την είσοδό τους για περίοδο 6 μηνών έως 1 έτους, ανάλογα με τη σοβαρότητα της παράβασης. Ως εξαίρεση, η διμερής συμφωνία που έχει συναφθεί μεταξύ της Ρουμανίας και της Μολδαβίας σχετικά με τα αμοιβαία ταξίδια των πολιτών τους, ορίζει ότι οι υπήκοοι των δύο κρατών μπορούν να ταξιδεύουν στις δύο εν λόγω χώρες με δελτία ταυτότητας, αλλά η προαναφερόμενη συμφωνία θα καταργηθεί από την 1η Ιουλίου 2001. Από την ημερομηνία αυτή και μετά, οι Μολδαβοί υπήκοοι θα υποχρεούνται να επιδεικνύουν διαβατήρια για την είσοδό τους στη Ρουμανία.

Κατά την περίοδο 1998-2000, διαπράχθηκαν 135.271 ποινικές παραβάσεις στα κρατικά σύνορα και στις τελωνειακές ρυθμίσεις από Ρουμάνους και αλλοδαπούς υπηκόους. Από τις παραβάσεις αυτές, 73.893 αφορούσαν παράνομες διελεύσεις ή απόπειρες παράνομης διέλευσης των συνόρων, οι περισσότερες από τις οποίες στα σημεία διέλευσης των συνόρων (περίπου το 93,5%).

Το 1998-2000, σε 10.524 αλλοδαπούς απαγορεύθηκε η έξοδος από τη Ρουμανία. Από αυτούς, 2.333 είχαν προορισμό κράτη μέλη της Ευρωπαϊκής Ένωσης. Οι περισσότεροι από αυτούς προέρχονταν από το Αφγανιστάν, το Ιράκ, το Ιράν, το Πακιστάν, την Τουρκία και την Κίνα. Οι λόγοι της απαγόρευσης εξόδου ήταν παρατυπίες σε ταξιδιωτικά έγγραφα, μη τήρηση των νομικών κανόνων των σχετικών με το τελωνειακό καθεστώς, χρήση πλαστών ή παραποιημένων διαβατηρίων, πλαστές ή παραποιημένες θεωρήσεις, καθώς και απόκρυψη σε μεταφορικά μέσα.

Μεταξύ 1998 και 2000, απαγορεύθηκε η έξοδος από τη Ρουμανία σε 27.409 Ρουμάνους πολίτες. Στον αριθμό αυτό περιλαμβάνονται άτομα για τα οποία διενεργούνται ποινικές ανακρίσεις, δικάζονται ή καταζητούνται για άλλα αδικήματα (1.069 άτομα), άτομα που χρησιμοποιούν πλαστά διαβατήρια (1.224 άτομα), άτομα που κρύβονται σε μεταφορικά μέσα (357 άτομα) ή περιστατικά παρατυπιών σε ταξιδιωτικά έγγραφα (4.706 άτομα). Συνεπώς, ανακοινώθηκαν ειδικοί λόγοι για συνολικά 7.356 περιστατικά. Δεν υπάρχουν διαθέσιμα στοιχεία για τους λόγους απαγόρευσης στις υπόλοιπες περιπτώσεις.

1.4. Διεθνής διέλευση μέσω ρουμανικών αερολιμένων

Η διαδικασία που εφαρμόζεται στους αλλοδαπούς υπηκόους που είναι διερχόμενοι στον αερολιμένα Οτοπένι του Βουκουρεστίου καθώς και στους λοιπούς διεθνείς αερολιμένες της Ρουμανίας, βασίζεται σε διάταξη του νόμου περί κρατικών συνόρων. Ορίζει ότι οι διερχόμενοι επιβάτες δεν ελέγχονται για ταξιδιωτικά έγγραφα εφόσον δεν εγκαταλείπουν τον αερολιμένα. Ο νόμος προβλέπει ότι στα άτομα αυτά χορηγούνται κάρτες επιβίβασης από τις αρμόδιες αρχές των ρουμανικών αεροπορικών εταιρειών, για τις εξερχόμενες πτήσεις τους. Ως εξαίρεση, υπήκοοι από το Αφγανιστάν, το Μπανγκλαντές, την Αιθιοπία, την Ινδία, το Ιράκ, τη Γκάνα, τη Νιγηρία, τη Σομαλία, τη Σρι-Λάνκα, τη Λαϊκή Δημοκρατία του Κονγκό, που διέρχονται μέσω των ρουμανικών διεθνών αερολιμένων οφείλουν να λαμβάνουν θεωρήσεις διέλευσης από τις ρουμανικές διπλωματικές και προξενικές αποστολές στο εξωτερικό πριν από το ταξίδι τους.

Σύμφωνα με το νόμο περί κρατικών συνόρων, σε περίπτωση ανωτέρας βίας, εάν ένας διεθνής αεροπορικός μεταφορέας δεν είναι σε θέση να συνεχίσει την πτήση του, και αν οι διερχόμενοι επιβάτες δεν έχουν άμεσες ανταποκρίσεις, "εφόσον το ζητήσουν, τους επιτρέπεται να μεταβούν στην πόλη, έως την αναχώρηση της επόμενης διαθέσιμης πτήσης, ή να διέλθουν το έδαφος της Ρουμανίας με άλλα μεταφορικά μέσα, χρησιμοποιώντας τη θεώρηση διέλευσης που χορηγείται από το σημείο διέλευσης των συνόρων ή από τις κατά τόπο υπηρεσίες διαβατηρίων".

Στην πράξη όμως, οι διατάξεις αυτές έχουν τροποποιηθεί μέσω ενός πρωτοκόλλου συνεργασίας μεταξύ της Γενικής Επιθεώρησης της Αστυνομίας Συνόρων και της Εθνικής Εταιρείας Διεθνών Αεροπορικών Μεταφορών "TAROM S.A.". Σύμφωνα με το εν λόγω πρωτόκολλο και κατόπιν αιτήματος των αντιπροσώπων της TAROM, η αστυνομία συνόρων ελέγχει την ισχύ των ταξιδιωτικών εγγράφων και θεωρήσεων ιδίως των υπηκόων που προέρχονται από χώρες με υψηλό μεταναστευτικό δυναμικό και οι οποίοι επιθυμούν να μεταβούν σε κράτη μέλη της ΕΕ.

2. Πολιτική θεωρήσεων

2.1. Χώρες που υπόκεινται στη υποχρέωση θεώρησης

Την 1η Ιανουαρίου 2001, ο ρουμανικός κατάλογος χωρών των οποίων οι υπήκοοι πρέπει να διαθέτουν θεώρηση για την είσοδό τους στη Ρουμανία περιλαμβάνει 156 χώρες (ενώ 35 χώρες, περιλαμβανομένων των κρατών μελών της ΕΕ, βρίσκονται στον κατάλογο των χωρών των οποίων οι υπήκοοι δεν χρειάζονται θεώρηση για να εισέλθουν στη Ρουμανία), 86 χώρες με υποχρέωση θεώρησης για τους πολίτες τους και των οποίων οι υπήκοοι παρουσιάζουν υψηλές τάσεις μετανάστευσης υπόκεινται σε περιοριστικό καθεστώς θεωρήσεων, η δε είσοδος στο έδαφος της Ρουμανίας επιτρέπεται μόνο εφόσον οι πολίτες των χωρών αυτών προσκομίζουν στις ρουμανικές αρχές επικυρωμένη πρόσκληση και τραπεζική εγγύηση για χρήση σε περίπτωση επαναπατρισμού. Οι θεωρήσεις χορηγούνται μόνο μετά την επιβεβαίωση του γνησίου των προσκλήσεων.

Οι πολίτες από τη Αρμενία, το Αζερμπαϊτζάν, τη Λευκορωσία, το Καζακστάν, το Κιργιστάν, το Τουρκμενιστάν, το Τατζικιστάν και το Ουζμπεκιστάν υποχρεούνται να είναι κάτοχοι επικυρωμένης πρόσκλησης αλλά δεν χρειάζονται τραπεζική εγγύηση.

Οι χώρες οι υπήκοοι των οποίων απαιτείται να διαθέτουν θεώρηση για την είσοδό τους στα κράτη μέλη της ΕΕ αλλά απαλλάσσονται της υποχρέωσης αυτής από τη Ρουμανία είναι οι ακόλουθες: Βοσνία-Ερζεγοβίνη, Ομοσπονδιακή Δημοκρατία της Γιουγκοσλαβίας, ΠΓΔΜ, Τουρκία, Ρωσία, Ουκρανία και Μολδαβία. Η Ρουμανία έχει απευθυνθεί στην Ουκρανία και τη Ρωσία για την εισαγωγή υποχρέωσης θεώρησης για τους κατόχους συνήθων τουριστικών διαβατηρίων. Σε σχέση με τη Δημοκρατία της Μολδαβίας, πρώτο βήμα θα αποτελέσει η υποχρέωση, από 1ης Ιουλίου 2001, χρησιμοποίησης διαβατηρίων για τη διέλευση των συνόρων. Σύμφωνα με τις ρουμανικές αρχές, η εισαγωγή θεωρήσεων για τη Βοσνία-Ερζεγοβίνη, την Ομοσπονδιακή Δημοκρατία της Γιουγκοσλαβίας, την ΠΓΔΜ και την Τουρκία, εξετάζεται σε συνδυασμό με την εξέλιξη των σχέσεων μεταξύ της ΕΕ και των χωρών αυτών.

2.2. Μέτρα ασφαλείας στις διαδικασίες

Από την 1η Ιανουαρίου 2000 και ως γενικός κανόνας, οι θεωρήσεις εισόδου χορηγούνται αποκλειστικά και μόνο από τις ρουμανικές διπλωματικές αποστολές και τα προξενικά γραφεία. Η εφαρμογή του κανόνα αυτού ανεστάλη για τους πολίτες της ΕΕ και τους πολίτες ορισμένων άλλων χωρών. Με ισχύ από 1ης Ιανουαρίου 2001, η Ρουμανία αποφάσισε μονομερώς να άρει την υποχρέωση θεώρησης εισόδου για του υπηκόους κρατών της ΕΕ. Από την ίδια ημερομηνία, θεωρήσεις εισόδου χορηγούνται στα σημεία διέλευσης των συνόρων μόνο σε πολίτες οι οποίοι δεν υποχρεούνται να διαθέτουν θεώρηση για την είσοδό τους σε κράτη μέλη της ΕΕ. Δεδομένου ότι ο κύριος κανόνας που ισχύει σήμερα είναι ότι οι θεωρήσεις εισόδου δεν είναι δυνατόν να παρέχονται στα σημεία διέλευσης των συνόρων, οι ρουμανικές αρχές διαθέτουν περισσότερο χρόνο για να ελέγχουν τις αιτήσεις χορήγησης θεωρήσεων εισόδου. Οι νέοι κανόνες είναι σύμφωνοι με τις αρχές που εφαρμόζονται από τα κράτη μέλη της ΕΕ. Επί πλέον, οι διπλωματικές αποστολές και τα προξενικά γραφεία της Ρουμανίας χορηγούν θεωρήσεις εισόδου μόνο βάσει της αρχής της εδαφικής ευθύνης. Σύμφωνα με την αρχή αυτή, θεωρήσεις εισόδου χορηγούνται μόνο σε υπηκόους της διαπιστεύουσας χώρας και μόνο μετά από εξέταση του καταλόγου των ατόμων για τα οποία υπάρχει απαγόρευση εισόδου στη Ρουμανία. Σχετικά με αιτήσεις από υπηκόους τρίτων χωρών, απαιτείται η προηγούμενη έγκριση του Υπουργείου Εξωτερικών της Ρουμανίας. Από την 1η Ιανουαρίου 2001, καθιερώθηκε ένα πρότυπο έντυπο αίτησης για θεώρηση εισόδου, το οποίο καθιστά δυνατό τον έλεγχο όλων των αιτήσεων που έγιναν δεκτές καθώς και εκείνων που απορρίφθηκαν.

Καταρτίσθηκε ένα σχέδιο για τη δημιουργία συστήματος ανταλλαγής δεδομένων σε απευθείας σύνδεση (on-line) μεταξύ των διπλωματικών αποστολών και προξενικών γραφείων, των σημείων διέλευσης των συνόρων και των κεντρικών αρχών που είναι αρμόδιες σε θέματα θεωρήσεων εισόδου (Υπουργείο Εσωτερικών, Υπουργείο Εξωτερικών). Η αρχική φάση του σχεδίου αυτού, το οποίο χρηματοδοτείται από το πρόγραμμα Phare 2000 για τα σύνορα και πρόκειται να αρχίσει κατά το πρώτο εξάμηνο του 2001, αναμένεται να καλύψει τις διπλωματικές αποστολές και προξενικά γραφεία σε 10 ξένες χώρες. Στη συνέχεια, το δίκτυο θα επεκταθεί προκειμένου να περιλάβει το σύνολο των διπλωματικών αποστολών και προξενικών γραφείων.

3. Ασφάλεια ταξιδιωτικών εγγράφων

3.1. Ρουμανικά διαβατήρια

Επί του παρόντος, τα ρουμανικά διαβατήρια κατασκευάζονται με τεχνική ασφαλείας, που είναι σύμφωνη με τις διεθνείς τεχνικές προδιαγραφές των μηχανικώς αναγνώσιμων διαβατηρίων. Πάντως, τα διαβατήρια αυτά δεν είναι απόλυτα σύμφωνα με τα πρότυπα της ΕΕ και πρέπει να αλλαχθούν. Διεξάγονται διαπραγματεύσεις με κατασκευαστές διαβατηρίων για την εκτύπωση νέων διαβατηρίων. Αποφασίσθηκε ότι τα σημερινά διαβατήρια θα ισχύουν έως τη λήξη τους και ότι η όλη διαδικασία αλλαγής θα πρέπει να ολοκληρωθεί εντός της προθεσμίας που έχει ορισθεί από το Συμβούλιο της ΕΕ (01.04.2004). Σήμερα, βρίσκονται σε κυκλοφορία 4.200.000 τουριστικά διαβατήρια. Αναμένεται η έγκριση σχεδίου κυβερνητικού διατάγματος για την έναρξη της διαδικασίας αλλαγής των ταξιδιωτικών εγγράφων. Η διαδικασία αλλαγής αναμένεται να αρχίσει το δεύτερο τρίμηνο του 2001.

3.2. Διαδικασία έκδοσης ρουμανικών δελτίων ταυτότητας και ταξιδιωτικών εγγράφων

Τα ρουμανικά διαβατήρια εκδίδονται μέσω αποκεντρωμένου ηλεκτρονικού συστήματος σε επίπεδο κομητείας. Υπάρχουν 41 κέντρα έκδοσης διαβατηρίων, ένα σε κάθε κομητεία. Στο κεντρικό επίπεδο, υπάρχει εθνική βάση δεδομένων στην οποία περιλαμβάνονται πληροφορίες για τα εκδοθέντα διαβατήρια και τους κατόχους τους. Αρμόδια για την έκδοση των διαβατηρίων αρχή είναι η Διεύθυνση Διαβατηρίων του Υπουργείου Εσωτερικών.

Τα ρουμανικά δελτία ταυτότητας εκδίδονται από τα Γραφεία Καταχώρισης Προσωπικών Δεδομένων των κομητειών, τα οποία είναι αρμόδια για την καταγραφή του τόπου κατοικίας και διαμονής κάθε ατόμου. Τα έγγραφα αυτά εκδίδονται βάσει εντύπου αιτήσεως και επίσημων εγγράφων, όπως τα πιστοποιητικά γεννήσεως, τα οποία αποτελούν νόμιμα αποδεικτικά στοιχεία για το ονοματεπώνυμο, την οικογενειακή κατάσταση, τη ρουμανική ιθαγένεια, την κατοικία και, αν απαιτείται, την κατάσταση των αιτούντων όσον αφορά τη στρατιωτική θητεία. Οι ρουμανικές διπλωματικές αποστολές και τα προξενικά γραφεία στο εξωτερικό δεν εκδίδουν δελτία ταυτότητας ή συνήθη διαβατήρια. Οι διπλωματικές αποστολές και τα προξενικά γραφεία μπορούν να εκδίδουν μόνο "προξενικά διαβατήρια". Τέτοιου είδους έγγραφα εκδίδονται για Ρουμάνους πολίτες οι οποίοι δεν διαθέτουν έγκυρο ταξιδιωτικό έγγραφο είτε διότι η ισχύς του έληξε κατά τη διάρκεια της παραμονής στο εξωτερικό είτε σε περίπτωση κλοπής ή απώλειας των διαβατηρίων τους.

Τα αποθέματα των λευκών διαβατηρίων (διαβατήρια χωρίς προσωπικά στοιχεία) βρίσκονται στα κεντρικά γραφεία της Διεύθυνσης Διαβατηρίων. Υπάρχει ένα ηλεκτρονικό μητρώο λευκών διαβατηρίων. Η παράδοση λευκών διαβατηρίων στις κομητείες γίνεται μέσω της ταχυδρομικής υπηρεσίας του Υπουργείου Εσωτερικών. Πληροφορίες για τέτοιου είδους παραδόσεις και οι αριθμοί σειράς των παραδοθέντων διαβατηρίων εισάγονται στο ηλεκτρονικό σύστημα. Όλη η εκδοτική και διαχειριστική διαδικασία πραγματοποιείται μέσω του εν λόγω ηλεκτρονικού συστήματος. Από την έναρξη της λειτουργίας του παρόντος συστήματος το 1994, δεν έχουν παρατηρηθεί περιστατικά κλοπής ή απώλειας λευκών διαβατηρίων. Δεν υπάρχουν λευκά δελτία ταυτότητας, για το λόγο ότι αυτά κατασκευάζονται με ηλεκτρονική τεχνική, με τη χρήση ως πρώτης ύλης ειδικού πτυσσόμενου χαρτιού και λεπτού πλαστικού χαρτιού για την πλαστικοποίηση. Εκτός από τα συνήθη δελτία, υπάρχουν και προσωρινά δελτία ταυτότητας. Τα προσωρινά αυτά δελτία ταυτότητας εκτυπώνονται σε ειδικά τυπογραφεία, σε χαρτί φιλιγκράν, με τη χρήση διατάξεων ασφαλείας, κατά σειρές, σε πακέτα των 25 φακέλων, και το μητρώο τους τηρείται με καταχώριση τόσο των σειρών όσο και των μονάδων έκδοσης. Αποθηκεύονται από ειδικά διορισμένο προσωπικό και σε χώρους υψηλής ασφαλείας.

3.3. Κλαπέντα έγγραφα

Η εθνική βάση δεδομένων για τα εκδοθέντα διαβατήρια περιέχει πληροφορίες σχετικά με τα κλαπέντα ή απολεσθέντα διαβατήρια και μπορεί να χρησιμοποιείται σε απευθείας σύνδεση από τη Γενική Επιθεώρηση της Αστυνομίας Συνόρων και από το Υπουργείο Εξωτερικών. Δεν υφίσταται ακόμη σύστημα επικοινωνίας στα σημεία διέλευσης των συνόρων για απευθείας πρόσβαση στις κεντρικές βάσεις δεδομένων, και ο διαθέσιμος επικοινωνιακός εξοπλισμός σε μερικά σημεία διέλευσης των συνόρων δεν είναι κατάλληλος για απευθείας πρόσβαση. Υπάρχει ένα πιλοτικό σχέδιο χρηματοδοτούμενο από το πρόγραμμα Phare 2000, το οποίο θα προσφέρει στα σημεία διέλευσης σε τμήματα της βορειοανατολικής μεθοριακής γραμμής απευθείας πρόσβαση στις κεντρικές βάσεις δεδομένων.

Οι ρουμανικές συνοριακές αρχές διενεργούν συμπληρωματικό έλεγχο των ταξιδιωτικών εγγράφων επιβατών που ταξιδεύουν σε κράτη μέλη της ΕΕ όταν επιβιβάζονται σε αεροσκάφη. Υπάρχει ανταλλαγή πληροφοριακών στοιχείων με τους Γερμανούς και Γάλλους αξιωματικούς συνδέσμους στη Ρουμανία, ειδικότερα σχετικά με τα δίκτυα που διακινούν λευκά διαβατήρια και θεωρήσεις που έχουν κλαπεί από χώρες Σένγκεν. Αυτό το είδος συνεργασίας και ανταλλαγής πληροφοριών μπορεί να επεκταθεί για να καλύψει και τα ρουμανικά διαβατήρια και δελτία ταυτότητας που έχουν κλαπεί ή απολεσθεί. Ο Ποινικός Κώδικας της Ρουμανίας περιέχει διάφορες διατάξεις για την παραποίηση εγγράφων. Οι κυρώσεις ποικίλλουν, ανάλογα με τη σοβαρότητα της πράξης, τον κίνδυνο που παρουσιάζει για την κοινωνία και τις ενδεχόμενες συνέπειές της. Η ρουμανική νομοθεσία δεν κάνει διάκριση μεταξύ ρουμανικών και αλλοδαπών παραποιημένων ή πλαστών εγγράφωνn .

4. Μεταναστευτική πολιτική

Εφόσον δεν αντικατασταθεί ο νόμος περί αλλοδαπών του 1969, η Ρουμανία δεν διαθέτει ένα οριστικό νομοθετικό πλαίσιο που να διέπει την παράνομη μετανάστευση. Η ρουμανική κυβέρνηση καταβάλλει προσπάθειες για να επισπεύσει την έγκριση του σχεδίου νόμου περί αλλοδαπών από το Κοινοβούλιο κατά το πρώτο τρίμηνο του 2001. Όσον αφορά τη μετανάστευση Ρουμάνων υπηκόων, από τα στατιστικά στοιχεία της Ύπατης Αρμοστείας των Ηνωμένων Εθνών για τους Πρόσφυγες (UNHCR) προκύπτει ότι η Ρουμανία, σε σύγκριση με άλλες υποψήφιες χώρες, έχει υψηλό αριθμό αιτούντων άσυλο. Κατά την περίοδο Ιανουαρίου - Σεπτεμβρίου 2000, είχαν υποβληθεί 6.960 αιτήσεις από Ρουμάνους για άσυλο στην Ευρώπη και τη Βόρεια Αμερική.

4.1. Νομικές διατάξεις περί ρουμανικής ιθαγενείας

Τα κράτη μέλη κατήγγειλαν ότι τα ρουμανικά προξενεία δέχονται την εκ μέρους των υπηκόων τους αποποίηση της ιθαγένειάς τους, χωρίς να ελέγχουν αν έχουν λάβει ιθαγένεια σε άλλη χώρα. Αν πράγματι ακολουθείται μια τέτοιου είδους πρακτική, θα μπορούσε να δημιουργήσει δυσκολίες στον επαναπατρισμό Ρουμάνων παράνομων μεταναστών. Ωστόσο, τα ρουμανικά προξενικά γραφεία δεν νομιμοποιούνται να εγκρίνουν την αποποίηση της ρουμανικής ιθαγένειας. Σύμφωνα με τη ρουμανική νομοθεσία, μία επιτροπή στο Υπουργείο Δικαιοσύνης είναι αρμόδια να εξετάζει αιτήσεις αποποίησης της ρουμανικής ιθαγένειας. Μετά από την εξέταση των αιτήσεων αυτών, η επιτροπή συντάσσει έκθεση την οποία υποβάλλει στον Υπουργό Δικαιοσύνης. Στην έκθεση αυτή αναφέρεται πάντα αν πληρούνται οι νομικές προϋποθέσεις για τη χορήγηση ή την ανάκληση της ρουμανικής ιθαγένειας. Η αίτηση του ατόμου που ζητεί να εγκαταλείψει τη ρουμανική ιθαγένεια εγκρίνεται υπό τον όρο ότι το άτομο αυτό δεν είναι κατηγορούμενος ή έχει παραπεμφθεί σε ποινική δίκη ή δεν οφείλει να εκπληρώσει ποινική απόφαση, καθώς και υπό τον όρο ότι το εν λόγω άτομο δεν διώκεται δικαστικώς για χρέη. Επί πλέον, στο άτομο πρέπει να έχει χορηγηθεί άλλη ιθαγένεια ή να έχει υποβάλει αίτηση για την απόκτηση άλλης ιθαγένειας και έχουν παρασχεθεί οι κατάλληλες διαβεβαιώσεις ότι θα του χορηγηθεί η εν λόγω ιθαγένεια.

Υπάρχουν περιορισμοί εξόδου των Ρουμάνων από τη χώρα σε περίπτωση που έχουν καταδικασθεί για εγκλήματα που διέπραξαν στο εξωτερικό ή στη Ρουμανία. Το ίδιο ισχύει και για τους Ρουμάνους που έχουν απελαθεί δυνάμει μιας συμφωνίας επανεισδοχής. Σύμφωνα με τη ρουμανική νομοθεσία, τους αφαιρούνται τα ταξιδιωτικά έγγραφα για μέγιστη περίοδο 12 μηνών, αλλά υπάρχει πρόταση να αυξηθεί η περίοδος αυτή σε 3 έτη.

4.2. Ευθύνη μεταφορέων

Σύμφωνα με το νόμο περί των ρουμανικών κρατικών συνόρων "η αεροπορική, θαλάσσια ή οδική μεταφορά στο έδαφος της Ρουμανίας αλλοδαπών υπηκόων που δεν διαθέτουν ταξιδιωτικό έγγραφο ή έχουν παραποιήσει θεωρήσεις ή έγγραφα, ή έχουν κρυφθεί στα μεταφορικά μέσα" τιμωρείται με πρόστιμο 3 έως 15 εκατομμυρίων lei. Σήμερα, μελετάται η αύξηση του εν λόγω προστίμου. Το σχέδιο νόμου περί αλλοδαπών που πρέπει να εκδοθεί κατά το πρώτο τρίμηνο του 2001, θα θεσπίσει την ευθύνη των μεταφορέων για τη μεταφορά στη Ρουμανία αλλοδαπών που δεν πληρούν τους σχετικούς με τα ταξιδιωτικά έγγραφα και τις θεωρήσεις όρους.

4.3. Απέλαση αλλοδαπών

Οι αλλοδαποί που δεν συμμορφώνονται με τις νομικές διατάξεις του νόμου περί αλλοδαπών, επιστρέφονται στη χώρα καταγωγής, αναχώρησης ή προορισμού. Αρμόδιο για τις απελάσεις είναι το Υπουργείο Εσωτερικών. Μέχρι την εκτέλεση της απέλασης, ο αλλοδαπός φιλοξενείται σε ειδικά καταλύματα που ανήκουν στο Υπουργείο Εσωτερικών. Η απέλαση αλλοδαπού που έχει διαπράξει έγκλημα καθορίζεται σύμφωνα με τις σχετικές διατάξεις του Ποινικού Κώδικα και του Κώδικα Ποινικής Δικονομίας.

Η Ρουμανία είναι χώρα διέλευσης παράνομων μεταναστών προς την ΕΕ. Παρά το γεγονός ότι τα τελευταία έτη απαγορεύεται η είσοδος στη Ρουμανία σε περίπου 40.000 αλλοδαπούς ετησίως, εκτιμάται ότι 40.000 αλλοδαποί διέρχονται παρανόμως τα σύνορα με σκοπό να φθάσουν στην ΕΕ. Σύμφωνα με τις ρουμανικές αρχές, 20.000 - 30.000 αλλοδαποί παραμένουν προσωρινά στη Ρουμανία αναμένοντας την ευκαιρία να κινηθούν προς τα δυτικά. Οι περισσότεροι από τους παράνομους μετανάστες προέρχονται από την Ασία και την Αφρική. Το συνηθέστερο σημείο εισόδου είναι τα σύνορα με τη Μολδαβία.

5. Συμφωνίες επανεισδοχής και διεθνής συνεργασία

5.1. Χώρες που συμμετέχουν σε συμφωνίες επανεισδοχής με τη Ρουμανία

Η Ρουμανία έχει συνάψει συμφωνίες με όλα τα κράτη μέλη, εκτός του Ηνωμένου Βασιλείου και της Πορτογαλίας. Όλες οι συμφωνίες αυτές ισχύουν, εκτός από τις συμφωνίες με τη Φινλανδία και την Ιρλανδία που έχουν υπογραφεί αλλά δεν έχουν ακόμη κυρωθεί. Εξάλλου, έχουν τεθεί σε ισχύ 6 συμφωνίες επανεισδοχής με υποψήφιες χώρες (Πολωνία, Σλοβακία, Τσεχική Δημοκρατία, Σλοβενία, Ουγγαρία και Βουλγαρία). Η ρουμανική κυβέρνηση θα επαναδιαπραγματευθεί τις συμφωνίες επανεισδοχής με την Αυστρία και την Ουγγαρία για την επικαιροποίηση και την ευθυγράμμισή τους με τις συναφείς συστάσεις και τα πρότυπα της ΕΕ. Οι αναγκαίες εσωτερικές διαδικασίες προβλέπεται να ολοκληρωθούν κατά το δεύτερο εξάμηνο του 2001.

Η ρουμανική κυβέρνηση προτίθεται να προτείνει επειγόντως στις αρχές του Ηνωμένου Βασιλείου, της Πορτογαλίας, της Κύπρου και της Μάλτας τη διεξαγωγή διαπραγματεύσεων για τη σύναψη συμφωνιών επανεισδοχής. Στο ίδιο πλαίσιο, και παρά το γεγονός ότι δεν αποτελούν μια πραγματική επιχειρησιακή προτεραιότητα, θα γίνουν ανάλογες προτάσεις στις αρμόδιες αρχές των χωρών της Βαλτικής (Εσθονία, Λετονία και Λιθουανία) προκειμένου να καλυφθεί ολόκληρη η περιοχή, συμπεριλαμβανομένων των υποψήφιων χωρών.

Εκτός από την Ευρωπαϊκή Ένωση και τις υποψήφιες χώρες, ισχύουν συμφωνίες με την Ελβετία, την Ινδία και την Κροατία. Διεξάγονται διαπραγματεύσεις με την Αίγυπτο, την Ουκρανία και την ΠΓΔΜ, ενώ έχουν προπαρασκευασθεί σχέδια συμφωνιών επανεισδοχής με τη Μολδαβία, το Αφγανιστάν, το Μπανγκλαντές, τη Σρι-Λάνκα, το Πακιστάν, το Ισραήλ και το Λίβανο. Προκειμένου να σταματήσουν τις παράνομες μεταναστευτικές ροές από τη Μέση Ανατολή, την Ασία και την Αφρική, οι ρουμανικές αρχές έχουν θέσει στόχο την επανενεργοποίηση διπλωματικών διαβημάτων για τη σύναψη συμφωνιών επανεισδοχής με χώρες των περιοχών αυτών. Η διαδικασία αυτή προβλέπεται να συνεχισθεί έως το 2005.

Το πεδίο εφαρμογής των συμφωνιών επανεισδοχής καλύπτει τους πολίτες τρίτων χωρών στην περίπτωση της Γαλλίας, της Γερμανίας, της Ελλάδας, της Αυστρίας, της Δανίας, της Φινλανδίας, της Ιρλανδίας και της Σουηδίας. Επίσης, οι συμφωνίες με τη Βουλγαρία, τη Σλοβενία, την Κροατία και την Ουγγαρία καλύπτουν υπηκόους τρίτων χωρών, ενώ οι λοιπές συμφωνίες αφορούν αποκλειστικά υπηκόους των συμβαλλόμενων μερών. Οι ρουμανικές αρχές υποστηρίζουν ότι δεν υφίστανται προβλήματα σε ό,τι αφορά την εφαρμογή των συμφωνιών επανεισδοχής και επιθυμούν να επιλύσουν σε διμερή βάση τις δυσκολίες που παρουσιάζει η ερμηνεία ενός παραρτήματος για τους απάτριδες.

5.2. Επαναπατρισμοί στη Ρουμανία

Σύμφωνα με τις ισχύουσες συμφωνίες επανεισδοχής, οι ρουμανικές αρχές αποδέχονται, χωρίς ειδικές διατυπώσεις, τους Ρουμάνους υπηκόους που βρίσκονται παράνομα στην επικράτεια των συμβαλλόμενων μερών, και οι οποίοι απελαύνονται από τις αλλοδαπές αρχές. Οι ρουμανικές αρχές δέχονται τα εν λόγω άτομα ακόμη και αν δεν είναι κάτοχοι έγκυρων διαβατηρίων ή δελτίων ταυτότητας, εφόσον είναι δυνατόν να αποδειχθεί ή να εικασθεί ότι τα άτομα αυτά έχουν ρουμανική ιθαγένεια.

Η ρουμανική ιθαγένεια αποδεικνύεται από την κατοχή ρουμανικού διαβατηρίου, άλλου ταξιδιωτικού εγγράφου που έχει εκδοθεί από τις ρουμανικές αρχές ή έγκυρου και ακέραιου ρουμανικού δελτίου ταυτότητας. Η κατοχή ρουμανικής ιθαγένειας τεκμαίρεται βάσει τουριστικών διαβατηρίων η ισχύς των οποίων έχει λήξει, άλλων ταξιδιωτικών εγγράφων ή δελτίων ταυτότητας, αδειών οδήγησης, αδειών εργασίας, ναυτικών φυλλαδίων, μαρτυρικών δηλώσεων, ή προσωπικής δήλωσης του ατόμου υπό τον όρο ότι το άτομο αυτό γνωρίζει τη ρουμανική γλώσσα. Εφόσον παραμένουν αμφιβολίες όσον αφορά τα έγγραφα που προσκομίζονται προς απόδειξη της ρουμανικής ιθαγένειας, οι ρουμανικές προξενικές αρχές ελέγχουν τα στοιχεία ταυτότητας του ατόμου με τη Διεύθυνση Διαβατηρίων του Υπουργείου Εσωτερικών. Η αρχή αυτή γνωστοποιεί το συντομότερο αν το άτομο διαθέτει ρουμανική ιθαγένεια. Η διαδικασία αυτή μπορεί να βελτιωθεί με την προγραμματιζόμενη λειτουργία μιας βάσης δεδομένων on-line.

Σύμφωνα με ρουμανικές πηγές, ο αριθμός Ρουμάνων επαναπατρισθέντων στη Ρουμανία το 1998 ανερχόταν σε 19.714 άτομα (10.747 από κράτη μέλη), σε 23.036 άτομα το 1999 (10.312 από κράτη μέλη) και σε 21.411 άτομα το 2000 (9.003 από κράτη μέλη).

Το Εθνικό Γραφείο Προσφύγων έχει λάβει μέτρα για τη διευκόλυνση του επαναπατρισμού και της επανένταξης Ρουμάνων υπηκσων, οι οποίοι έχουν ζητήσει άσυλο σε κράτη μέλη της ΕΕ. Για παράδειγμα, σε συνεργασία με το Διεθνές Γραφείο Προσφύγων (ΔΓΠ) βρίσκεται υπό εξέλιξη ένα πιλοτικό πρόγραμμα επανένταξης Ρουμάνων που είχαν ζητήσει άσυλο από το Βέλγιο, τις Κάτω Χώρες και τη Φινλανδία. Σε διαφορετικό πλαίσιο, βρίσκεται υπό προπαρασκευή μία τριετής συμφωνία με το ΔΓΠ σχετικά με την κοινωνικοεπαγγελματική επανένταξη γυναικών που έχουν πέσει θύματα διεθνούς εμπορίας, και το νομοθετικό πρόγραμμα του Υπουργείου Εσωτερικών για το 2001 περιλαμβάνει τη θέσπιση νόμου για την ένταξη. Το σχέδιο αυτό αναμένεται να προβλέψει μέτρα για τους αναγνωρισμένους πρόσφυγες και τους επαναπατριζόμενους Ρουμάνους υπηκόους.

Τα στατιστικά στοιχεία για τον εθελούσιο επαναπατρισμό Ρουμάνων ήταν 1292 άτομα το 1998, 863 άτομα το 1999 και 587 άτομα το 2000.

5.3. Αξιωματικοί σύνδεσμοι

Σχετικά με την ανταλλαγή αξιωματικών συνδέσμων, λόγω των περιορισμένων δημοσιονομικών πόρων καθώς και της απουσίας κατάλληλου νομικού πλαισίου, οι ρουμανικές αρχές δεν έχουν μέχρι στιγμής διορίσει μόνιμους αξιωματικούς συνδέσμους στα κράτη μέλη της ΕΕ. Σε διμερή βάση στο πλαίσιο της εφαρμογής συμφωνιών επανεισδοχής, καθώς και κατόπιν αιτήματος ορισμένων υποψήφιων χωρών και ορισμένων κρατών μελών, το Υπουργείο Εσωτερικών εξασφάλισε στις χώρες αυτές την παρουσία αστυνομικών επιφορτισμένων με την καταπολέμηση της παράνομης μετανάστευσης για μικρά χρονικά διαστήματα (1-3 μήνες). Οι αστυνομικοί σύνδεσμοι αυτοί θα στηριχθούν οικονομικά από τις αρχές των δικαιούχων κρατών.

Υπάρχει η πρόθεση να δημιουργηθούν σταδιακά γραφεία ακολούθου εσωτερικών υποθέσεων στα κυριότερα κράτη μέλη της ΕΕ, ιδίως στις χώρες προορισμού παράνομων μεταναστών που διασχίζουν τη Ρουμανία. Η διαδικασία αυτή εξαρτάται από την εξεύρεση και την κινητοποίηση των αναγκαίων οικονομικών πόρων, καθώς και από την επιλογή και κατάρτιση του αναγκαίου προσωπικού. Μέχρι την οριστική επίλυση των προβλημάτων αυτών, θα αναζητηθούν προσωρινές λύσεις.

Πέρα από αυτό, έχουν διορισθεί διαμένοντες και μη διαμένοντες αστυνομικοί και ακόλουθοι εσωτερικών/αστυνομικών υποθέσεων από διάφορα κράτη μέλη (Βέλγιο, Δανία, Γαλλία, Γερμανία, Ιταλία, Ηνωμένο Βασίλειο και Ισπανία) καθώς και από άλλες τρίτες χώρες (Αυστραλία, Ισραήλ, Ρωσική Ομοσπονδία, Η.Π.A. και Ουκρανία).

6. Συμπέρασμα

Προκειμένου να προετοιμάσει την έκθεση που οφείλει να υποβάλει έως τις 30 Ιουνίου 2001, η Επιτροπή θα συνεχίσει να συνεργάζεται με τις ρουμανικές αρχές για να επισημάνει τις δεσμεύσεις που είναι έτοιμη να αναλάβει η Ρουμανία, ποια μέτρα θα λάβει για την εκπλήρωση των δεσμεύσεων αυτών, συμπεριλαμβανομένου και ενός χρονοδιαγράμματος, και θα παράσχει τη βοήθειά της για την ολοκλήρωση του σχεδίου που η Ρουμανία έχει καταρτίσει για το σκοπό αυτό.